
Dubrovnik, 20. listopada 2026.

Na: Dubrovački muzeji i udruga Sve ostalo je glazba donose nastavak suradnje s Varaždinom u sklopu projekta „Druga strana povijesti“
Dubrovački muzeji u suradnji s udrugom Sve ostalo je glazba organiziraju koncert u ljetnikovcu Bunić-Kaboga u petak, 23. listopada u 20 sati te glazbenu šetnju Play Dubrovnik u subotu, 24. listopada s početkom u 12 sati u Saloči od zrcala. Oba događanja održavaju se u sklopu projekta „Druga strana povijesti“, kojim se nastavlja dugogodišnja uspješna suradnja Dubrovačkih muzeja i udruge Sve ostalo je glazba, te ona novijeg datuma s Koncertnim uredom Varaždin.

Na koncertu u ljetnikovcu Bunić-Kaboga nastupit će komorni ansambl Sve ostalo je glazba, koji čine sopranistica Marija Lešaja, klarinetist Sebastijan Sarapa i pijanistica Ivana Jelača, ujedno i autorica projekta. Glazbeni program povezat će ladanjske ambijente sjevera i juga Hrvatske, donoseći repertoar kakav se izvodio u aristokratskim i građanskim salonima krajem 18. i početkom 19. stoljeća. Program obuhvaća djela za solo klavir, klarinet uz pratnju klavira, solo pjesme te skladbe za trio u izvornim verzijama i prilagodbama za povijesne i moderne instrumente. U autentičnom ambijentu saloče ljetnikovca Bunić-Kaboga, uz postav izložbe Zbirke Nikšić, posjetitelji će imati priliku doživjeti ozračje nekadašnjih ladanjskih okupljanja i glazbenih salona. Ulaz na koncert u ljetnikovcu Bunić-Kaboga je slobodan. Organizirani prijevoz s Pila polazi u 19:30, sa stajanjem na stanici Tommy u Vukovarskoj ulici. Povratak iz ljetnikovca planiran je u 21:45 nakon koncerta.

Program se nastavlja u subotu, 24. listopada, glazbenom šetnjom Play Dubrovnik, s početkom u 12 sati u Saloči od zracala. Namijenjena domaćim i stranim posjetiteljima, ova glazbena tura realizira se u suradnji s Turističkom zajednicom Grada Dubrovnika i Dubrovačkim knjižnicama, a donosi zanimljive priče iz dubrovačke glazbene prošlosti i sadašnjosti, popraćene izvedbama uživo na tri lokacije. Šetnja traje 90 minuta, a započinje u Saloči od zrcala, nastavlja se u Kneževu dvoru te završava u crkvi Gospe od Karmena, gdje će sudionici uz vodstvo kroz radionicu obitelji Čatić upoznati zbirku povijesnih glazbenih instrumenata.

Jedan od važnih ciljeva projekta „Druga strana povijesti“ jest povezivanje hrvatskih organizacija koje njeguju povijesno informirane izvedbene prakse te stvaranje temelja za širenje međunarodne suradnje u okviru europskih mreža za ranu glazbu i kulturnu baštinu. Projekt se ostvaruje uz potporu Grada Dubrovnika.

Ovogodišnje izdanje projekta nastavlja se tijekom studenoga u dvorcu Trakošćan, gdje će se, oslanjajući se na povijesne izvore, arhivske zbirke i kronike suvremenika, ponovno oživjeti ozračje nekadašnjih ladanjskih glazbenih okupljanja. Posebnost programa bit će izvedbe na povijesnom klaviru graditelja Conrada Grafa iz 1830. godine, osobito prikladnom za interpretaciju glazbe Franza Schuberta, koja je jedna od važnih programskih okosnica ovogodišnjeg izdanja projekta.

